To spillere kalles inn på teppet mandag etter «alvorlig hendelse»
De to som glimret med sitt fravær fra lagets spillermøte klokken 11.30 lørdag formiddag var Kristoffer Barmen og keeper Piotr Leciejewski. Konsekvensen ble at begge to ble vraket fra troppen og måtte se kampen fra tribunen. Det var BA som først omtalte hendelsen.Når VG ringer Branns sportssjef Rune Soltvedt - som for øvrig ikke var til stede på kampen i dag - ønsker han ikke si så mye om hva som har skjedd. – Jeg har ikke fått snakke med spillerne selv. Jeg skal gjøre det på mandag. Da får jeg ta det med de to ansikt til ansikt, sier han til VG. Soltvedt ønsker ikke å fortelle hvorfor spillerne kom for sent til møtet. Han vil heller ikke «gradere alvorligheten» av hendelsen. – Nå er det viktig at vi gjør oss ferdig med saken. Vi ser alvorlig på det. Fordi det er en alvorlig hendelse når du ikke møter til et spillermøte i forkant av en viktig treningskamp. – Hva kan konsekvensene bli for de to spillerne? – Det får vi se på. Det vil jeg ikke ta utad uten å snakke med spillerne, se de i øynene og få høre deres versjon. Nå har de allerede fått en reaksjon i dag og så har de sikkert noen tanker om dette selv og hvordan de opplever det, sier sportssjef Soltvedt.VG har ikke lyktes med å få tak i Lars Arne Nilsen, men Soltvedt understreker at Branns trener lørdag først og fremst fokuserte på laget og de spillerne som spilte. Soltvedt vil ikke svare på om de ødela forberedelsene til Brann - som til slutt tapte - at de to spillerne ble vraket og satt ut av laget. – Dette skjedde jo bare noen timer før. Jeg tror Lars Arne er nødt til å svare på det selv. Men vi måtte gjøre endringer. På keeperplassen og i midtbaneleddet. VG vet at i hvert fall Leciejewski var til frokost den dagen han og Barmen kom for sent til spillermøtet, som var klokken 12. Den polske keeperen og midtbanespiller Barmen bodde på samme rom. Hvorfor de da kom for sent til et møte midt på dagen, er fortsatt ikke klarlagt.Heller ikke spillerne ønsker å fortelle hvorfor de ikke klarte å rekke spillermøtet. Kristoffer Barmen omtaler vrakingen som «kjip», men forstår at han ble utelukket fra troppen. Barmen unnskyldte overfor fans, trenere og spillere overfor Bergensavisen.. Keeper Piotr Leciejewski var også en angrende synder. Han forklarer hva som skjedde til samme avis. – Vi var på rommet, og fikk en oppringning fra Dan Riisnes (keepertrener) om at lagmøtet var i gang. Men siden det allerede hadde vart i 10 – 15 minutter fikk vi beskjed om at det ikke var noen vits i å komme, treneren ville uansett ikke ha oss der, sier Leciejewski.
To spillere uteble fra spillermøtet i forkant av Branns treningskamp i Sogndal, ble vraket - og kalles inn på teppet til sportslig leder neste uke.